b"\n_START_ARTICLE_\nMatthew Selt\n_START_SECTION_\nKariera\n_START_PARAGRAPH_\nSelt prihaja iz Romforda. V svetovno karavano se je kvalificiral, potem ko je serijo 8 turnirjev PIOS v sezoni 2006/07 kon\xc4\x8dal na 7. mestu. Selt je prijatelj in trening partner Avstralca Neila Robertsona._NEWLINE_Selt je napravil velik korak naprej v karieri, potem ko je sezono 2009/10, v kateri je sicer dr\xc5\xbeal 67. mesto na jakostni lestvici, za\xc4\x8del z uvrstitvijo med najbolj\xc5\xa1ih 32 igralcev na dveh jakostnih turnirjih zapored. Najprej mu je to uspelo na turnirju Shanghai Masters, na katerem je dobil \xc5\xa1tiri kvalifikacijske dvoboje, zadnjega je dobil z izidom 5-4 proti Stevu Davisu. V prvem krogu glavnega dela turnirja se je nato sre\xc4\x8dal z Johnom Higginsom, ki ga je izlo\xc4\x8dil z rezultatom 5-2. Nase je opozoril tudi na naslednjem jakostnem turnirju sezone, Grand Prixju. Najprej je v prvem krogu kvalifikacij dvoboj proti Jordanu Brownu po zaostanku z 0-4 obrnil in zmagal s 5-4, zatem pa je po vrsti izlo\xc4\x8dil \xc5\xa1e Jimmyja Whita, Stuarta Pettmana in Fergala O'Briena. Nato je \xc5\xa1e enkrat izgubil v prvem krogu glavnega dela turnirja, z izidom 5-2 je v drugi krog napredoval Stephen Hendry._NEWLINE_Selt se je s tema dvema dose\xc5\xbekoma zavihtel s 67. na 55. mesto provizori\xc4\x8dne svetovne jakostne lestvice."